b"\n_START_ARTICLE_\nRaspinell com\xc3\xba\n_START_SECTION_\nAlimentaci\xc3\xb3\n_START_PARAGRAPH_\nCerca insectes enfilant-se en espiral pels troncs dels arbres i recolzant-se amb la cua.\n_START_SECTION_\nH\xc3\xa0bitat\n_START_PARAGRAPH_\n\xc3\x89s sedentari i es troba per tot Catalunya, menys a les zones desforestades. Abunda molt m\xc3\xa9s que el raspinell pirinenc, justament al rev\xc3\xa9s d'all\xc3\xb2 que passa a la resta d'Europa. A Catalunya, el pirinenc es localitza als Pirineus, on, en certes \xc3\xa0rees, tamb\xc3\xa9 es troba el com\xc3\xba, fet que encara dificulta m\xc3\xa9s la seua identificaci\xc3\xb3. El pirinenc prefereix boscos de caducifolis i avetoses humides, mentre que l'altre, m\xc3\xa9s adaptable i no tan exigent quant al tipus d'arbres, ocupa pinedes, alzinars i, en general, arbredes menys humides.\n_START_SECTION_\nReproducci\xc3\xb3\n_START_PARAGRAPH_\nNecessiten arbres vells perqu\xc3\xa8 fan el niu en les cavitats que en deixa l'escor\xc3\xa7a. Les omplen d'herbes seques i folren el conjunt amb plomes, llana i bocins d'escor\xc3\xa7a. A l'abril-maig la femella pon 4 o 5 ous que han de ser covats durant 15 dies, m\xc3\xa9s o menys els mateixos que transcorren abans que els petits no deixin el cau. Els novells s\xc3\xb3n alimentats per tots dos pares, els quals tenen el curi\xc3\xb3s costum de rec\xc3\xb3rrer els arbres fent unes espirals ascendents.\n_START_SECTION_\nConfusi\xc3\xb3 amb altres esp\xc3\xa8cies\n_START_PARAGRAPH_\nUna esp\xc3\xa8cie molt semblant \xc3\xa9s el raspinell pirinenc (Certhia familiaris), molt estesa pel nord i l'est d'Europa per\xc3\xb2 que als Pa\xc3\xafsos Catalans nom\xc3\xa9s trobem al Pirineu. Aquesta darrera esp\xc3\xa8cie t\xc3\xa9 unes celles blanques m\xc3\xa9s marcades, per sota \xc3\xa9s d'un blanc m\xc3\xa9s pur i t\xc3\xa9 el bec un xic m\xc3\xa9s curt."